HU Az Európai Unió Hivatalos Lapja L 14/1

A BIZOTTSÁG (EU) 2016/60 RENDELETE

(2016. január 19.)

a 396/2005/EK európai parlamenti és tanácsi rendelet II. és III. mellékletének a bizonyos termékekben, illetve azok felületén található klórpirifosz megengedett szermaradék-határértékei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára,

mivel:

(1) A klórpirifosz tekintetében a megengedett szermaradék-határértékeket (a továbbiakban: MRL-ek) a 396/2005/EK rendelet II. melléklete és III. mellékletének B. része állapította meg.

(2) Az 1107/2009/EK európai parlamenti és tanácsi rendelet (2) 21. cikkének megfelelően a Bizottság felkérte az Európai Élelmiszerbiztonsági Hatóságot (a továbbiakban: Hatóság), hogy végezze el a klórpirifosz toxikológiai felülvizsgálatát. A Hatóság 2014. április 22-én közzétette megállapításait (3).

(3) A 396/2005/EK rendelet 43. cikkének megfelelően a Bizottság felkérte a Hatóságot, hogy az új toxikológiai referenciaértékek alapján adjon ki indokolással ellátott véleményt a klórpirifosz tekintetében érvényes MRL-ekről. A Hatóság 2015. június 12-én benyújtotta indokolással ellátott véleményét (4).

(4) A Hatóság megállapította, hogy a mandarin, alma, körte, őszibarack, csemegeszőlő, feketeszeder, málna, ribiszke, köszméte/egres, kivi, ananász, burgonya, paradicsom, paprika, padlizsán/tojásgyümölcs, dinnye, görögdinnye, fejeskáposzta, kínai kel/pekingi káposzta/pe-tsai, articsóka, póréhagyma és cukorrépa tekintetében jelenleg érvényben lévő MRL-ek fogyasztóvédelmi szempontból aggályosak lehetnek. A Hatóság ezért e termékek esetében a jelenlegi MRL-ek csökkentését javasolta. A Hatóság rámutatott arra, hogy a hatóanyagnak a feketeszeder, ribiszke, köszméte/egres, kivi, ananász, burgonya, dinnye, görögdinnye, kínai kel/pekingi káposzta/pe-tsai és póréhagyma esetében való használata már nem támogatott, és az ezekre az árukra vonatkozó MRL-ek tekintetében további vizsgálatra van szükség a kockázatkezelők részéről. A szóban forgó árukra vonatkozó MRL-eket ezért az adott meghatározási határnak megfelelő értéken kell megállapítani.

(5) A Bizottság konzultációt folytatott a növényvédő szerek maradékanyagaival foglalkozó uniós referencialaboratóriumokkal arról, hogy szükséges-e az egyes meghatározási határok kiigazítása. Az említett laboratóriumok arra a következtetésre jutottak, hogy bizonyos áruk vonatkozásában a technikai fejlődés következtében egyedi meghatározási határokat kell megállapítani.

(6) Az MRL-ekre vonatkozó megfelelő módosítások – a Hatóság indokolással ellátott véleménye alapján és a kérdés szempontjából jelentős tényezőket figyelembe véve – eleget tesznek a 396/2005/EK rendelet 14. cikkének (2) bekezdésében megfogalmazott követelményeknek.

(7) A Bizottság a Kereskedelmi Világszervezeten keresztül kikérte az Unió kereskedelmi partnereinek véleményét az új MRL-ekről, és megállapításaikat figyelembe vette.

(8) A 396/2005/EK rendeletet ezért ennek megfelelően módosítani kell.

(9) A módosított MRL-ek érvénybe lépése előtt elegendő időt kell biztosítani arra, hogy a tagállamok, a harmadik országok és az élelmiszer-ipari vállalkozások felkészülhessenek az MRL-ek módosításából fakadó új követelmények teljesítésére.

(10) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

A 396/2005/EK rendelet II. és III. melléklete e rendelet mellékletének megfelelően módosul.

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ezt a rendeletet 2016. augusztus 10-től kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2016. január 19-én. a Bizottság részéről az elnök Jean-Claude JUNCKER

(1) HL L 70., 2005.3.16., 1. o.

(2) Az Európai Parlament és a Tanács 2009. október 21-i 1107/2009/EK rendelete a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről (HL L 309., 2009.11.24., 1. o.).

(3) EFSA, 2014. Conclusion on the peer review of the pesticide human health risk assessment of the active substance chlorpyrifos. (A klórpirifosz hatóanyagú növényvédő szereknél felmerülő, az emberi egészségre jelentett kockázatok értékelésének szakmai vizsgálatából levont következtetés.) EFSA Journal 2014;12(4):3640, [34 o.] doi: 10.2903/j.efsa.2014.3640.

(4) EFSA, 2015. Indoklással ellátott vélemény a klórpirifosz hatóanyag egyes aggályos szermaradék-határértékeinek (MRL-ek) részletes kockázatértékeléséről (Reasoned opinion on the refined risk assessment regarding certain maximum residue levels (MRLs) of concern for the active substance chlorpyrifos). EFSA Journal 2015;13(6):4142, [41 o.] doi:10.2903/j.efsa.2015.4142.